
I. ASPECTE COMPARATIVE PRIVIND REGLEMENTAREA ABUZULUI ÎN FUNCŢIE ÎN STATE MEMBRE UE

▪ Legislaţia penală din Estonia, Franţa, Germania şi Olanda nu incriminează infracţiunea de abuz în serviciu ca atare, ci alte infracţiuni care implică abuzul în serviciu/diverse forme de manifestare a abuzului în serviciu.  

▪ În Austria, Belgia, Cehia, Croaţia, Danemarca, Finlanda, Italia, Lituania, Marea Britanie, Polonia, Portugalia, Slovacia, Spania, Suedia abuzul în serviciu este incriminat. 

▪ Conţinutul dispoziţiilor referitoare la abuzul în serviciu variază : 

- în Franţa şi în Germania elementul esenţial al formei specifice a infracţiunii de abuz în serviciu îl constituie primirea de foloase necuvenite/ilegale ; 

- în Marea Britanie, conduita ilicită în exercitarea unei funcţii publice este o infracţiune de drept comun săvârşită de un agent public ce acţionează ca atare, prin abţinerea voluntară de la îndeplinirea sarcinilor şi/sau prin adoptarea voluntară a unui comportament calificat drept abuz de încredere ; 

- în Slovacia, Codul penal incriminează nu numai abuzul de putere al unui oficial public (art.326), ci şi neglijenţa în serviciu a unui agent public (art.327).  
▪ În majoritatea statelor membre care incriminează abuzul în serviciu, existenţa unui câştig/folos (personal sau pentru altul) sau a unui prejudiciu sau intenţia de a obţine un câştig/a cauza un prejudiciu reprezintă un element constitutiv/condiţie al acestei infracţiuni.  De exemplu, în Germania, obţinerea unui folos este un element constitutiv al infracţiunii de primire de foloase necuvenite. (Codul penal, art.332)
În unele state – Croaţia, Finlanda, Italia, Portugalia, Cehia, Slovacia – în lipsa prejudiciului, obţinerea unui beneficiu/câştig poate reprezenta un criteriu în calificarea infracţiunii. În Austria şi Polonia, existenţa prejudiciului constituie o condiţie sine qua non în calificarea faptei drept infracţiune.
Numeroase Coduri penale au incriminat numai abuzul în serviciu comis cu intenţie. Neîndeplinirea, din neglijenţă, de către un agent public, a unei îndatoriri profesionale poate fi, de asemenea, pedepsită. În Austria, legea prevede atât existenţa elementului intenţie, cât şi comiterea cu ştiinţă a faptei. 

▪ In Estonia, în anul 2007, legiuitorul a abrogat articolul referitor la abuzul în serviciu care sancţiona «fapta unui funcţionar de a abuza de poziţia sa oficială, cu intenţia de a cauza un prejudiciu important sau de a avea ca efect provocarea unui prejudiciu important adus drepturilor şi intereselor unor terţi protejaţi de lege sau intereselor publice.» De asemenea, dispoziţia a fost considerată ca fiind superfluă, întrucât şi alte reglementări penale acopereau actele reprobabile comise de agenţii publici. 
Legiuitorul a apreciat că articolul avea o formulare prea generală şi prea vagă, întrucât era dificil de stabilit care erau actele considerate drept penale şi care nu. Acest lucru ar fi adus atingere conţinutului art.7 din Convenţia Europeană a Drepturilor Omului
, din a cărui interpretare reiese faptul că elementele constitutive ale unei infracţiuni penale trebuie definite în mod clar de lege.
	▪ În afara dispoziţiilor penale privind abuzul în serviciu/de putere, în unele state membre există dispoziţii penale speciale aplicabile numai miniştrilor, dat fiind faptul că anumite obligaţii revin exclusiv miniştrilor, iar nerespectarea acestora conduce la aplicarea de sancţiuni juridice. Cazul tipic este cel al obligaţiilor constituţionale ale miniştrilor faţă de Parlament, Guvern, primul-ministru, funcţia publică sau cetăţeni.       

      

	▪ Apreciind că dispoziţiile legale referitoare la abuzul în serviciu/de autoritate trebuie strict interpretate şi aplicate potrivit unor standarde ridicate, Comisia de la Veneţia a recomandat – în Raportul privind relaţia dintre răspunderea politică şi răspunderea penală a miniştrilor, adoptat în 2013
 - utilizarea unor criterii suplimentare în definirea infracţiunii:
- introducerea elementului constitutiv al intenţiei/ gravităţii faptei în conţinutul infracţiunii  şi precizarea definiţiilor fie direct, în textul legii fie prin intermediul jurisprudenţei ; 
- sub aspect economic, introducerea condiţiei de obţinere a unui folos, fie pentru sine, fie pentru un terţ (de exemplu, pentru un partid politic). 
Comisia a apreciat că:

- pedepsele prevăzute ar trebui să fie moderate şi inferioare evantaiului de pedepse aplicate unor infracţiuni mai exact definite, precum cele de corupţie. 
- stabilirea pedepselor nu ar trebui influenţată de consideraţii/dezacorduri politice.




De asemenea, în Raportul menţionat, s-a subliniat necesitatea respectării art.7 din Convenţia Europeană a Drepturilor Omului. În conformitate cu dispoziţiile acestui articol, nimeni nu poate fi condamnat pentru o acţiune/inacţiune care, în momentul comiterii, nu era calificată de dreptul naţional sau internaţional drept infracţiune. Potrivit jurisprudenţei, printre condiţiile calitative cuprinse în conţinutul acestui articol, se află cele referitoare la accesibilitate şi la previzibilitate. Legea penală nu poate fi aplicată într-o manieră extensivă în detrimentul acuzatului, mai ales prin analogie. Art.7 nu impune o previzibilitate absolută, iar o interpretare judecătorească este uneori inevitabilă. De asemenea, este necesar un anumit nivel de claritate juridică, iar dispoziţiile penale conţinând expresii precum “atingere adusă statului de drept” sau “atingere adusă democraţiei” sunt adesea considerate ca fiind contrare Convenţiei Europene a Drepturilor Omului.

II. REGLEMENTĂRI PRIVIND ABUZUL ÎN SERVICIU ÎN STATE MEMBRE UE

AUSTRIA
▪ Abuzul în funcţie este incriminat de Codul penal la art.302 – Abuzul de autoritate şi la art.153 – Abuzul de încredere.
▪ Pentru infracţiunea de abuz de autoritate, existenţa prejudiciului constituie o condiţie sine qua non în calificarea faptei drept infracţiune. O altă condiţie este cea a intenţiei de a provoca un prejudiciu/pagubă materială.

▪ Aspecte referitoare la modul de aplicare a prevederilor legale privind abuzul de autoritate evidenţiate în Raportul de evaluare a incriminării corupţiei în Austria (adoptat de GRECO, în decembrie 2011)
 :

- principalele dispoziţii legale utilizate în urmărirea penală a actelor de mituire, atât în sectorul public, cât şi în cel privat, sunt cele din Codul penal referitoare la abuzul de autoritate – art.302 şi la abuzul de încredere – articolele 153 şi 153.a (lucru obişnuit în statele membre GRECO) ;

- toate infracţiunile de mituire din sectorul public constituie, în mod automat, «abuz de autoritate», fiind astfel absorbite de această infracţiune reglementată de art.302; în mod tradiţional, infracţiunea a fost prevăzută cu un înalt nivel de sancţionare: închisoare de la 6 luni la 5 ani, şi, în circumstanţe agravante (ca de exemplu, provocarea unui prejudiciu de peste 50.000 €), închisoare de la 1 la 10 ani;

- în ce priveşte infracţiunea de «abuz de încredere», s-a constatat că cele două articole în cauză (art.153 şi 153.a) nu sunt pe deplin concordante. Astfel art.153.a (aplicabil în mod specific cazurilor care implică persoane cu funcţii executive) seamănă cu infracţiunea de mituire, întrucât se referă la a accepta «ceva mai mult decât a un avantaj minor», iar nivelul de sancţionare este mai scăzut decât cel prevăzut pentru infracţiunile de mituire. Este demn de remarcat că circumstanţele agravante prevăzute la art.153 nu pot fi aplicate cu uşurinţă într-un caz de mituire întrucât acestea sunt definite prin referire la dimensiunea financiară a pagubei; 

- s-a confirmat că, de regulă, infracţiunile de abuz de autoritate şi de abuz de încredere nu conduc la declanşarea unei anchete financiare care să permită confiscarea bunurilor obţinute din infracţiune.

▪ Potrivit modificării, în 2016, a art.32.a (1) din Codul de procedură penală – Răspunderea penală în materie economică şi pentru corupţie -, infracţiunea abuzului de autoritate, reglementată de art.302 CP, este supusă judecăţii unui juriu format din doi judecători profesionişti şi doi juraţi. Aceiaşi procedură este aplicabilă şi infracţiunilor prevăzute la art.304 – mita pasivă şi art.307 – mita activă.

▪ Procedura penală specială aplicabilă miniştrilor asociază Consiliul Naţional şi Curtea Constituţională. Încălcarea, de către miniştri, a prevederilor constituţionale şi a legilor în vigoare, conduce la angajarea răspunderii constituţionale a acestora.
Astfel:

- competenţa punerii sub acuzare a membrilor Guvernului Federal pentru fapte de încălcare a legii săvârşite în exercitarea funcţiilor, aparţine Consiliului Naţional.
- hotărârea de punere sub acuzare se adoptă, cu vot majoritar, în prezenţa a peste jumătate din numărul membrilor Consiliului Naţional (Constituţie, art.76).

- competenţa de judecată aparţine Curţii Constituţionale, care poate pronunţa pedeapsa decăderii din funcţie, însoţită, în cazurile grave, de cea a decăderii temporare din drepturile politice (Constituţie, art.142).

▪ Articolele relevante din Codul penal

„Art.153 – Abuzul de încredere

(1) Persoana care, cu intenţie, abuzează de autoritatea  care i-a fost conferită de lege, de un ordin oficial sau de un contract, pentru a dispune de proprietatea care nu îi aparţine sau pentru a obliga la acest lucru o altă persoană şi cauzează astfel o pagubă unei alte persoane, se pedepseşte cu închisoare de până la şase luni sau cu amendă al cărei cuantum reprezintă echivalentul unei plăţi/zi de până la 360 de zile.

(2) Persoana care provoacă un prejudiciu mai mare de 3.000 € se pedepeşte cu închisoare de până la trei ani, iar persoana care provoacă un prejudiciu de peste 50.000 € se pedepseşte cu închisoare de la unu la zece ani.

Art.153.a – Acceptarea unui avantaj de către  persoane cu funcţii executive

Persoana care acceptă mai mult decât un simplu avantaj material minor pentru a-şi exercita autoritatea conferită de lege, de un ordin oficial sau de un contract, pentru a dispune de proprietatea care nu îi aparţine sau pentru a obliga la acest lucru o altă persoană  şi nu transmite acest avantaj încălcându-şi astfel atribuţiile, se pedepseşte cu închisoare de până la un an.
Capitolul 22 – Încălcări ale îndatoririlor oficiale, infracţiuni de corupţie şi infracţiuni conexe
Art.302 – Abuzul de autoritate

(1) Funcţionarul care, în mod intenţionat, în îndeplinirea atribuţiilor sale oficiale exercitate în numele Federaţiei, al landului, al unei uniuni de comune, al unei comune sau al altei entităţi de drept public, aduce atingere drepturilor unei persoane, în cunoştinţă de cauză, se pedepseşte cu închisoare de la şase luni la cinci ani.

(2) Oricine comite fapta în exercitarea unor atribuţii ce presupun cooperarea cu un stat străin sau cu o organizaţie supranaţională ori internaţională, se pedepseşte cu închisoare de la 1 la 10 ani. În mod asemănător, se pedepseşte fapta prin care se cauzează un prejudiciu mai mare de 50.000 €.

Art.313 – Infracţiuni penale comise prin abuzul în funcţie

Dacă un act comis cu intenţie, care, în general, este pedepsit, este săvârşit de un oficial public făcând abuz de posibilităţile create de funcţia sa oficială, durata maximă corespunzătoare a închisorii sau amenda poate creşte cu ½. În orice caz, durata închisorii nu poate depăşi 20 de ani.» 

BELGIA

▪ Abuzul de autoritate este incriminat de art.254-259 din Codul penal. Infracţiunile prevăzute de aceste dispoziţii pot fi comise de miniştri, de mandatarii publici aleşi şi, în general, de orice persoană investită cu autoritate publică (de exemplu, un funcţionar, un judecător etc.).

Abuzul de autoritate este definit ca fiind infracţiunea comisă de o persoană investită cu autoritate publică pe care aceasta a folosit-o în mod abuziv sau pe care a refuzat să o folosească potrivit cerinţelor legii. Infracţiunea nu presupune obţinerea/urmărirea unui avantaj.

Persoanele urmărite penal sau condamnate pentru abuz de autoritate în baza articolelor 254-260 din Codul penal sunt, în general, funcţionari sau magistraţi. 

În multe cazuri, mandatarii publici de la nivel local (primarii, viceprimarii) sunt condamnaţi pentru alte infracţiuni care implică, într-o anumită măsură, abuzul de autoritate
. 

▪ Miniştrii răspund penal potrivit unor proceduri diferite de cele ale dreptului penal ordinar referitoare la începerea procedurii, la anchetă, la componenţa completului de judecată şi la alte acte procedurale.
Inspirat din dublul principiu conform căruia procedura de excepţie care guvernează răspunderea penală a unui ministru se justifică numai în măsura în care îi permite acestuia să continue exercitarea normală a funcţiei, dar nu încearcă să protejeze persoana ministrului, acest regim se aplică infracţiunilor comise de miniştrii în exerciţiu, indiferent că sunt sau nu legate de funcţie, precum şi infracţiunilor comise în exercitarea funcţiilor de către miniştri.

Infracţiunile comise de foştii miniştri în afara funcţiilor, precum şi infracţiunile comise înainte de începerea funcţiei ministeriale de către miniştrii în exerciţiu sunt supuse dispoziţiilor în materie din dreptul comun.

▪ Articole relevante din Codul penal

„Cartea a II, Titlul IV – Infracţiuni şi delicte împotriva ordinii publice, comise de persoane care exercită o funcţie publică sau de miniştrii cultelor în exercitarea funcţiei, Capitolul V – Abuzuri de autoritate, art.254-259
Art.254
Se pedepseşte cu închisoare de la 1 la 5 ani orice funcţionar public, agent sau prepus al guvernului, indiferent de poziţia sau gradul acestuia, care a cerut sau a ordonat, a dispus să se ceară sau să se ordone acţiunea sau folosirea forţei publice împotriva aplicării unei legi sau a unui decret regal sau împotriva perceperii unui impozit legal stabilit, sau împotriva executării fie a unei ordonanţe sau mandat al justiţiei, fie a unui ordin emis de o autoritate.

În plus, vinovatul poate fi condamnat la interzicerea drepturilor menţionate la primele trei numere ale art.31, alin.1.

Art.255

Dacă această rechiziţie sau acest ordin a fost urmat de un efect, vinovatul se pedepseşte cu închisoare de la 5 la 10 ani.

Art.256

Dacă ordinele sau rechiziţiile au constituit cauza directă a altor infracţiuni pedepsite cu sancţiuni mai severe decât cele prevăzute la articolele 254 şi 255, funcţionarilor, agenţilor sau prepuşilor vinovaţi de emiterea ordinelor sau de efectuarea rechiziţiilor li se aplică aceste sancţiuni mai severe.
Art.257

Dacă, fără un motiv legitim, un funcţionar sau oficial public, un administrator, agent sau prepus al guvernului sau al poliţiei, un executor al mandatelor sau hotărârilor judecătoreşti, un comandant şef sau aflat în subordinea forţei publice, a folosit sau a dispus folosirea violenţei împotriva persoanelor, în exercitarea sau cu ocazia exercitării funcţiilor, minimul pedepsei prevăzute pentru aceste fapte se măreşte potrivit art.266.

Art.258

Orice judecător, administrator sau membru al unui corp administrativ care, sub un pretext oarecare, chiar în cazul tăcerii sau neclarităţii legii, a refuzat să facă actul de justiţie datorat faţă de părţi, se pedepseşte cu amendă cuprinsă între 200 şi 500 € şi poate fi condamnat la interzicerea dreptului de a ocupa funcţii, posturi sau poziţii publice. 

Art.259

Orice comandant, ofiţer, subofiţer al forţei publice, care, după o solicitare ce i-a fost adresată în mod legal de o autoritate civilă, a refuzat să pună în acţiune forţa plasată sub ordinele sale, se pedepseşte cu închisoare de la 15 zile la trei luni. »
▪ Dreptul penal belgian acoperă un larg evantai de posibile tipuri de abuz de autoritate. Astfel, în afara art. 254-259, Codul penal conţine şi alte articole referitoare la infracţiuni comise de persoane învestite cu autoritate publică sau la infracţiuni care implică un abuz specific funcţiei în care autorul lor a fost investit: arestarea ilegală (art.147), violarea de domiciliu (art.148), falsul şi uzul de fals (art.195-196 şi art.208-211), mita (art.243), corupţia (art.245 şi următoarele).

CEHIA

▪ Codul penal incriminează infracţiunile comise de oficialii publici, la Capitolul X – Infracţiuni contra ordinii publice.

Infracţiunea de abuz în serviciu («abuse of competence»), reglementată de art.329 din Codul penal, este fapta comisă de un oficial public având ca scop provocarea unei pagube/vătămări grave unei alte persoane sau obţinerea, pentru sine sau pentru altul, a unui beneficiu nejustificat prin: exercitarea ilegală a competenţelor profesionale; depăşirea competenţelor profesionale; neîndeplinirea atribuţiilor funcţiei.

Potrivit acestor dispoziţii, în lipsa prejudiciului, obţinerea unui câştig poate reprezenta un criteriu în calificarea infracţiunii.

Codul penal prevede sancţiuni mai severe pentru :

- oficialii publici care obţin, pentru ei înşişi sau pentru alţii, un beneficiu semnificativ sau foarte semnificativ ;

- oficialii publici care comit această infracţiune faţă de altă persoană din cauza rasei, etniei, naţionalităţii, opiniei politice sau religiei acesteia ;

- oficialii publici care provoacă tulburări în funcţionarea administraţiei de stat, a administraţiei locale, a tribunalelor sau a altei autorităţi publice, sau în funcţionarea unei persoane juridice sau fizice care este antreprenor ;

- oficialii publici care abuzează de lipsa de apărare, de dependenţa, de disperarea, slăbiciunea mentală sau de lipsa de experienţă a altei persoane ;

- oficialii publici care, prin comiterea acestei fapte, provoacă o pagubă gravă sau substanţială.

▪ În ce priveşte condiţia elementului constitutiv al beneficiului/prejudiciului, legea prevede condiţii alternative: prejudiciu grav sau folos personal, ambele constituind circumstanţe agravante.

▪ Articole relevante din Codul penal

„Partea specială, Capitolul X – Infracţiuni contra ordinii publice, Secţiunea a 2-a – Infracţiuni ale oficialilor publici
« Art.329 – Abuzul în serviciu al unui oficial public

(1) Oficialul public care, cu intenţia de a provoca un prejudiciu sau o pagubă considerabilă sau de a obţine pentru sine sau pentru altul un profit nejustificat,

a) îşi exercită competenţa contrar unei alte prevederi legale,

b) îşi depăşeşte limita de competenţă, sau

c) nu îşi îndeplineşte o atribuţie care intră în competenţa sa se pedepseşte cu închisoare de la 1 la 5 ani sau cu interzicerea activităţii.

(2) Făptuitorul se pedepseşte cu închisoare de la 3 la 10 dacă :

a) obţine pentru sine sau pentru altul un profit substanţial prin acţiunea prevăzută la paragraful 1;
b) comite un act asupra altei persoane din cauza realei sau presupusei rase a acesteia, a apartenenţei la un grup etnic, a naţionalităţii, credinţelor politice, religiei sau din cauza realei sau presupusei lipse de credinţă religioasă;
c) provoacă o gravă întrerupere a activităţii unui organ al administraţiei de stat, al administraţiei locale autonome, al unui tribunal sau autorităţi publice;
d) provoacă o gravă întrerupere a activităţii unei persoane juridice sau fizice care este antreprenor; 
e) comite un astfel de act, profitând de lipsa de apărare, de dependenţa, disperarea, slăbiciunea mentală sau de lipsa de experienţă a altei persoane, sau

f) printr-un asemenea act, provoacă pagube importante.
(4) Tentativa de comitere a unei astfel de fapte are caracter penal. 

▪ Codul penal reglementează şi alte infracţiuni legate de exercitarea unei funcţii publice: Luarea de mită (art.331), darea de mită (art.332), mituirea indirectă (art.333).

CIPRU
▪ Codul penal incriminează abuzul în serviciu comis numai de funcţionarii publici (nu şi de miniştri, reprezentanţi aleşi şi alţi oficiali).

Potrivit art.105 din Codul penal funcţionarul public care, abuzând de autoritatea funcţiei, execută sau dispune executarea unui act arbitrar care aduce atingere drepturilor unei alte persoane, se face vinovat de comiterea unui delict.
Dacă acesta comite actul în scopul obţinerii unui câştig, fapta săvârşită este infracţiune penală, pedepsită cu închisoare de trei ani.
▪ Legea privind funcţia publică conţine dispoziţii speciale privind abuzul de putere/încălcarea obligaţiilor de serviciu (Secţiunea VII – Codul disciplinar, art.73-86), fapte care se pedepsesc cu sancţiuni administrative.
▪ Prevederi relevante din Codul penal

„Partea a III-a  - Infracţiuni împotriva administrării autorităţii legale
Art.105 – Abuzul în serviciu
Persoana angajată în serviciul public care, abuzând de autoritatea funcţiei, execută sau dispune să se execute un act arbitrar care prejudiciază drepturile unei alte persoane se face vinovată de comiterea unui delict.

Dacă fapta se execută sau se dispune executarea acesteia în scopul obţinerii unui câştig, făptuitorul se face vinovat de comiterea unei infracţiuni şi se pedepseşte cu închisoare de trei ani.”

CROAŢIA


▪ Codul penal incriminează abuzul de funcţie şi de autoritate la Capitolul 28 – Infracţiuni penale contra atribuţiilor oficiale, art.337. 
Paragraful (1) al articolului reglementează forma fundamentală a infracţiunii, cea de folosire a funcţiei pentru obţinerea, pentru sine sau pentru un terţ, a unui beneficiu imaterial sau pentru provocarea unei vătămări unei terţe părţi.  
Paragrafele (2), (3) şi (4) reglementează formele calificate ale acestei infracţiuni, în care se provoacă daune considerabile sau se încalcă grav drepturile altor persoane, fiind sancţionate cu pedepse mai severe.

 ▪ În ce priveşte condiţia elementului constitutiv al beneficiului/prejudiciului, articolul prevăde condiţii alternative: provocarea unui prejudiciu grav unei persoane/instituţii publice sau obţinerea unui beneficiu substanţial necuvenit, ambele constituind circumstanţe agravante
▪ Prevederi relevante din Codul penal

“Capitolul 28 – Infracţiuni penale contra atribuţiilor oficiale

Art.337 – Abuzul de funcţie şi de autoritate
(1) Persoana oficială sau persoana responsabilă care îşi valorifică postul sau autoritatea, îşi depăşeşte limitele autorităţii sau nu îşi îndeplineşte atribuţiile, în scopul de a obţine un beneficiu imaterial pentru sine sau pentru o altă persoană juridică sau fizică sau de a provoca orice fel de vătămare, se pedepseşte cu închisoare de la trei luni la trei ani.

(2) În cazul în care acţiunea penală prevăzută la paragraful (1) al prezentului articol provoacă o pagubă considerabilă sau conduce la încălcarea gravă a drepturilor altei persoane, făptuitorul se pedepseşte cu închisoare de la şase luni la cinci ani.

(3) În măsura în care beneficiul material rezultă din acţiunea penală prevăzută la paragraful (1) al prezentului articol, făptuitorul se pedepseşte cu închisoare între unu şi cinci ani.

(4) În măsura în care din fapta penală prevăzută la paragraful (1) al prezentului articol, a rezultat un beneficiu material semnificativ, iar făptuitorul a procedat astfel având ca scop asigurarea unui astfel de beneficiu, sau în măsura în care s-au provocat pagube considerabile, făptuitorul se pedepseşte cu închisoare de la unu la zece ani. »
DANEMARCA
▪ Abuzul în serviciu este incriminat de Codul penal, la Capitolul 16, art.155-157. Prevederile sunt aplicabile persoanelor care exercită o funcţie publică (de exemplu, funcţionari publici, poliţişti etc.), nu şi miniştrilor. 
Potrivit art.155 CP, persoana care exercită o funcţie publică şi care abuzează de poziţia deţinută pentru a încălca drepturile altei persoane/altei autorităţi publice se pedepseşte cu amendă sau cu închisoare de maximum patru luni. În cazul comiterii unui abuz pentru a obţine un privilegiu ilegal, pentru sine sau pentru alţii, pedeapsa poate fi de maximum doi ani.
▪ Întrucât, în mod inevitabil, urmărirea penală a unui ministru are consecinţe politice, procedurile speciale de punere sub acuzare a miniştrilor prezintă un caracter mai accentuat politic decât procedurile penale ordinare, investigarea unei astfel de cauze necesitând, între altele, un anumit nivel de expertiză şi de discernământ politic.
 

În acest sens, regulile de punere sub acuzare a miniştrilor prevăzute de Constituţia din Danemarca constituie un exemplu tipic de procedură politică. Punerea sub acuzare intră în competenţa Guvernului sau a Parlamentului (cu majoritate simplă), instanţa de judecată este formată dintr-un număr egal de judecători ai Curţii Supreme şi de judecători neprofesionişti desemnaţi de Parlament. Pentru instrucţie, anchetă, angajarea răspunderii penale a unui ministru şi procedura judecătorească, există reguli speciale.

Abuzul în serviciu al miniştrilor este reglementat de Legea nr.117/1964 privind răspunderea miniştrilor Guvernului, dispoziţiile aferente (art.5-7)  fiind similare celor de la art.155-157 din Codul penal. 
Conform Legii 117/1964 privind răspunderea miniştrilor, constituie  infracţiune  fapta ministrului care, în mod intenţionat sau din neglijenţă gravă, nu şi-a îndeplinit obligaţiile constituţionale şi legale.

Pedeapsa aplicabilă este amenda sau închisoarea mai mare de 2 ani, cu excepţia cazului în care o dispoziţie legislativă explicită nu prevede o pedeapsă mai mare.  Legea nu prevede nicio procedură specială. 
Nu constituie infracţiune comisă în exercitarea funcţiei, fapta unui ministru de a prezenta Parlamentului informaţii incorecte sau înşelătoare şi nici fapta de a ascunde, prin omisiune, informaţii deosebit de importante, solicitate prin adresarea unei întrebări.  

De asemenea, legea prevede că, în materia prescripţiei, se aplică regulile de drept comun; în funcţie de pedeapsă, termenul de prescripţie variază între 5 şi 15 ani.

Tribunalul de acuzare are competenţa judecării acţiunilor introduse împotriva miniştrilor de Rege sau de Parlament.

▪ Prevederi legale relevante din Codul penal

« Capitolul 16 – Infracţiuni comise în exercitarea funcţiei publice
Art.155

Persoana care exercită o funcţie publică şi care abuzează de poziţia deţinută pentru a încălca drepturile unei persoane private sau ale unei autorităţi publice se pedepseşte cu amendă sau cu închisoare de până la patru luni.

În cazul comiterii unui astfel de abuz pentru a obţine un privilegiu ilegal pentru sine sau pentru alţii, aceasta poate fi pedepsită cu închisoare de până la doi ani.

Art.156

Persoana care exercită o funcţie publică şi care refuză îndeplinirea unei atribuţii de serviciu sau refuză să respecte un ordin legal oficial se pedepseşte cu amendă sau cu închisoare de până la patru luni. Această prevedere nu se aplică funcţiilor a căror exercitare are la bază alegeri publice.

Art.157

Persoana care exercită o funcţie publică şi care este vinovată de încălcarea gravă sau repetată a îndatoririlor sau de neglijenţă în îndeplinirea atribuţiilor sau în respectarea obligaţiilor inerente funcţiei se pedepseşte cu amendă sau cu închisoare de până la patru luni. Sunt excluse de la această prevedere funcţiile a căror exercitare are la bază alegeri publice. « 
▪ Capitolul 16 din Codul penal – Infracţiuni comise în exercitarea funcţiei publice – reglementează şi alte infracţiuni care pot fi corelate cu infracţiunea de abuz în funcţie.

ESTONIA

▪ Infracţiunea de abuz în serviciu a fost prevăzută în Codul penal până în anul 2007, dar dispoziţiile aferente au fost abrogate din motive legate de o formulare prea generală şi vagă ce nu permitea înţelegerea clară a conţinutului faptelor penale incriminate.  

▪ Capitolul 17 din Codul penal – Infracţiuni de serviciu şi alte articole prevăd pedepse pentru numeroase infracţiuni cu un conţinut similar infracţiunii de «abuz în serviciu», dar niciuna dintre acestea nu este intitulată «abuz în serviciu»:
Secţiunea 1 - Abuzul de autoritate, art.291 – Abuzul de autoritate ; art.2911 - Exercitarea ilegală a controlului statului.
Conţinutul infracţiunii de abuz de autoritate, reglementată de art.291, este următorul:  «Oficialul care, în mod ilegal, foloseşte o armă, un echipament special sau violenţă în exercitarea funcţiilor oficiale se pedepseşte cu amendă sau cu închisoare între 1 şi 5 ani.”

Secţiunea 2 – Încălcarea obligaţiei de integritate, art.293 – Acceptarea de beneficii; art.294 – Luarea de mită; art.295 – Organizarea primirii de beneficii; art.296 – Organizarea mitei; art.297 – Acordarea de beneficii; art.298 – Darea de mită; art.2981 – Traficul de influenţă; art.299 – Contrafacerea sau falsificarea de documente de către oficiali; art.300 – Încălcarea cerinţelor privind achizitiile publice; art.3001 – Încălcarea restricţiilor procedurale.)
FINLANDA


▪ Infracţiunea de abuz în serviciu este incriminată de Codul penal la Capitolul 40 – Infracţiuni de serviciu
, art.7.

▪ În ce priveşte condiţia elementului constitutiv al beneficiului/prejudiciului, legea prevede condiţii alternative: prejudiciu grav sau folos personal, ambele constituind circumstanţe agravante.

Potrivit art.7-8 din Codul penal, în lipsa prejudiciului, obţinerea unui câştig poate reprezenta un criteriu în calificarea infracţiunii.

▪ Miniştrii răspund penal potrivit unor proceduri diferite de cele ale dreptului penal ordinar referitoare la începerea procedurii, la anchetă, la componenţa completului de judecată şi la alte acte procedurale.
Hotărârea de punere sub acuzare a unui membru al Guvernului pentru încălcarea obligaţiilor ministeriale sau pentru exercitarea, în mod manifest ilegal, a atribuţiilor funcţiei, se adoptă de către Parlament. (Constituţie, art.114-116)

Parlamentul adoptă această hotărâre, după primirea avizului consultativ al Comisiei parlamentare constituţionale (care, conform Constituţiei, are competenţa examinării legalităţii actelor săvârşite în exercitarea funcţiilor de un ministru). Anterior adoptării hotărârii, ministrului în cauză trebuie să i se ofere posibilitatea de a prezenta explicaţii. 

Urmărirea penală a unui membru al Guvernului intră în competenţa Procurorului Statului, iar judecarea cauzei în competenţa Înaltei Curţi de Justiţie.
▪ Prevederi relevante din Codul penal

„ Capitolul 40 – Infracţiuni de serviciu 
Art.7 – Abuzul în serviciul public
(1) Dacă, pentru a obţine un beneficiu pentru sine sau pentru altul sau pentru a provoca un prejudiciu sau o pagubă altei persoane, un oficial public :
1) îşi încalcă îndatoririle de serviciu, stabilite pe baza prevederilor sau reglementărilor ce trebuie respectate în funcţiile oficiale, atunci când participă la procesul decizional sau la pregătirea acestuia sau când face uz de autoritatea publică în funcţiile sale oficiale, sau

2) abuzează de funcţie faţă de o persoană aflată în subordinea sau controlul său imediat,  acesta se pedepseşte, pentru abuz în serviciul public, cu amendă sau cu închisoare de maximum doi ani.

(2) De asemenea, oficialul public poate fi condamnat cu demiterea din funcţie, în cazul în care infracţiunea demonstrează că, în mod manifest, acesta nu este potrivit pentru a exercita atribuţiile funcţiei.  
Art.8 – Abuzul în serviciul public în formă agravată

Dacă prin abuzul în serviciul public

(1) se urmăreşte obţinerea unui beneficiu considerabil, sau

(2) se încearcă producerea unui prejudiciu sau pagube deosebit de mari, sau 
(3) dacă infracţiunea este comisă într-o manieră foarte metodică sau fără scrupule, abuzul în serviciu fiind, de asemenea, agravat dacă este evaluat global, oficialul public este condamnat, pentru abuz agravat în serviciul public, la închisoare de cel puţin 4 luni şi de cel mult 4 ani şi la demitere. »

FRANŢA

▪ Codul penal incriminează abuzul de autoritate la art.432-1 şi 432-2. Potrivit dispoziţiilor acestor articole, persoana depozitară a autorităţii publice care ia măsuri destinate nerespectării legii, se pedepseşte cu cinci ani de închisoare şi amendă de 75.000 €, iar dacă fapta este urmată de efecte, pedeapsa se majorează la 10 ani închisoare şi la o amendă de 150.000 €
- Dispoziţiile art.432-1 din Codul penal face referire numai la persoanele depozitare ale autorităţii publice, fiind excluse persoanele însărcinate cu o misiune de serviciu public sau investite cu un mandat public electiv.

Prin persoană depozitară a autorităţii publice se înţelege orice persoană investită, prin delegarea autorităţii publice, cu putere de decizie sau de constrângere asupra indivizilor şi lucrurilor, putere pe care aceasta o manifestă în exercitarea funcţiilor temporare sau permanente care i-au fost încredinţate.

Această definiţie amplă include diferiţi reprezentanţi şi funcţionari ai statului şi ai colectivităţilor teritoriale: miniştri, secretari de stat, directori ai prefecturii de poliţie, preşedinţi ai consiliilor regionale sau generale, preşedinţi ai comunităţilor urbane, primari, magistraţi ai ordinului juriciar sau ai ordinului administrativ, etc.

- Cel de-al doilea element material al infracţiunii este măsura luată pentru neexecutarea legii. Într-o interpretare restrictivă a textului, legea la care se face referire este numai legea votată de Parlament (şi promulgată de Preşedintele Republicii), precum şi Constituţia. Totuşi, judecătorii de fond au statuat că noţiunea de lege se poate extinde la ansamblul dispoziţiilor având ca scop apărarea interesului general, deci şi dispoziţii reglementare.

- Neexecutarea legii trebuie să aibă loc în exercitarea funcţiilor persoanei urmărite ; este suficient să se stabilească că în momentul în care aceasta a îndeplinit actul sau actele imputate, ea se găsea în timpul serviciului, punându-şi în practică competenţele aparţinând atribuţiilor sale legale.

- Abuzul de autoritate este o infracţiune comisă cu intenţie (elementul moral), ceea ce implică faptul că făptuitorul a elaborat şi a hotărât luarea unei anumite măsuri, care, în intenţia sa, trebuia să conducă la neexecutarea legii.

- Pedepsele principale sunt cinci ani închisoare şi 75.000 € amendă. Dar, judecătorul penal poate pronunţa mai multe pedepse complementare, precum interzicerea drepturilor civice, civile şi de familie, interdicţia de a exercita o funcţie publică sau de a exercita activitatea profesională sau socială în cadrul căreia s-a comis infracţiunea.

Pedepsele principale se majorează la 10 ani închisoare şi 150.000 € amendă, în cazul în care există circumstanţa agravantă prevăzută la art.432-2 din Codul penal, adică infracţiunea a fost urmată de efect.

- Termenul de prescripţie este de 3 ani, care începe să curgă de la data comiterii infracţiunii.

▪ Codul penal nu reglementează infracţiunea de abuz în serviciu ca atare, ci alte trei infracţiuni care sunt manifestări ale abuzului în serviciu: obţinerea de avantaje ilegale, favoritismul şi corupţia pasivă şi traficul de influenţă comise de persoane care exercită o funcţie publică.
- Obţinerea de avantaje ilegale, care poate fi asimilată imixtiunii unui interes privat în procesul administrativ, este prevăzută la art.432-12 din Codul penal: «Fapta unei persoane depozitară a autorităţii publice sau însărcinată cu o misiune a serviciului public ori a unei persoane investite cu un mandat electiv public de a lua, primi sau păstra, direct sau indirect, un avantaj de orice fel într-o întreprindere ori într-o operaţiune în care are, în momentul efectuării actului, în tot sau în parte, obligaţia de a asigura monitorizarea, administrarea, lichidarea sau plata, se pedepseşte cu 5 ani de închisoare şi cu amendă de 500.000 €, a cărei valoare poate fi adusă la dublul valorii produsului obţinut din infracţiune.»

Totuşi, pentru a lua în considerare situaţia particulară a comunelor cu mai puţin de 3.500 de locuitori, legiuitorul a prevăzut derogări de la dispoziţiile primului alineat al art.432-12 din Codul penal, stipulate la paragraful 2 şi următoarele ale aceluiaşi articol. De exemplu, primarii au posibilitatea de a realiza «cu comuna în care sunt aleşi un transfer de bunuri mobiliare sau imobiliare sau furnizarea de servicii în limita unei sume anuale fixe de 16.000 €.”

În ceea ce priveşte «interesul oarecare» care intră în conţinutul art.432-12 din Codul penal, potrivit jurisprudenţei Curţii de Casaţie, acesta poate fi un interes material sau moral, direct sau indirect şi poate fi luat în considerare în mod independent de obţinerea unui câştig sau al unui alt avantaj personal.
- Atingerile aduse libertăţii de acces şi de egalitate a candidaţilor la pieţele publice şi a delegărilor de serviciu public – denumite şi „delict de favoritism” – constituie a doua formă de manifestare a abuzului de putere, fiind definită la art. 432-14 din Codul penal. 
- Sub rezerva dispoziţiilor art.26 din Constituţie, dispoziţiile art.432-11 referitoare la delictele de corupţie pasivă şi de trafic de influenţă comise de persoane care exercită o funcţie publică, se aplică parlamentarilor.

▪ Răspunderea penală a membrilor Guvernului este supusă unui regim derogatoriu faţă de cel al dreptului comun. Potrivit art.68 din Constituţie, punerea sub acuzare şi, respectiv, urmărirea penală a miniştrilor nu sunt subordonate aprobării prealabile a Parlamentului.

Competenţa punerii sub acuzare a miniştrilor aparţine unei autorităţi speciale cu atribuţii jurisdicţionale, respectiv Comisia de examinare a plângerilor.
 Art.68-2 din Constituţia Franţei prevede că “Orice persoană care se consideră lezată printr-o infracţiune sau delict comis în exercitarea funcţiei de un membru al Guvernului poate depune plângere la Comisia de examinare a plângerilor.” 

▪ Articole relevante din Codul penal

 «Cartea a IV-a - Infracţiuni şi delicte contra naţiunii, statului şi ordinii publice, Titlul III - Atingeri aduse autorităţii statului,  Capitolul II : Atingeri aduse administraţiei publice comise de persoane care exercită o funcţie publică, Secţiunea 1: Abuzuri de autoritate îndreptate împotriva administraţiei; Secţiunea 3: Încălcări ale obligaţiei de probitate

Secţiunea 1 – Abuzuri de autoritate îndreptate împotriva administraţiei

Art.432-1

Fapta unei persoane depozitare a autorităţii publice, care acţionează în exercitarea funcţiilor, de a lua măsuri destinate nerespectării executării legii, se pedepseşte cu cinci ani de închisoare şi amendă de 75.000 €.

Art.432-2

Dacă a fost urmată de efecte, infracţiunea prevăzută la art.432-1 se pedepseşte cu zece ani închisoare şi amendă de 150.000 €. 

Secţiunea 3: Încălcări ale obligaţiei de probitate


Paragraful 2 – Despre corupţia pasivă şi despre traficul de influenţă comise de persoane care exercită o funcţie publică

Art.432-11


Se pedepseşte cu 10 ani de închisoare şi amendă de 1.000.000 € , valoare care poate fi adusă la dublul valorii obţinute din infracţiune, fapta unei persoane depozitară a autorităţii publice, însărcinată cu o misiune de serviciu public sau investită cu un mandat electiv public, de a solicita sau de a aproba, fără drept, în orice moment, direct sau indirect, oferte, promisiuni, donaţii, cadouri sau orice tip de avantaje, pentru sine sau pentru altul:


1° fie pentru a îndeplini sau pentru că a îndeplinit, pentru a se abţine sau pentru că s-a abţinut să îndeplinească un act corespunzător funcţiei, misiunii sau mandatului deţinut sau facilitat de funcţia, misiunea sau mandatul deţinut ;


2° fie pentru a abuza sau pentru că a abuzat de influenţa sa reală sau presupusă în vederea obţinerii de la o autoritate sau de la o administraţie publică distincţii, posturi, pieţe sau orice altă decizie favorabilă.

Paragraful 3 : Urmărirea obţinerii de avantaje ilegale
Art.432-12

Fapta unei persoane, depozitară a autorităţii publice sau însărcinată cu o misiune de serviciu public sau a unei persoane investită cu un mandat electiv public, de a lua, de a primi sau de a păstra, direct sau indirect, un interes oarecare într-o întreprindere sau într-o operaţie cu privire la care, în momentul actului, are, total sau parţial, sarcina de a-i asigura supravegherea, administrarea, lichidarea sau plata, se pedepseşte cu 5 ani închisoare şi amendă de 500.000 €, a cărei valoare poate fi adusă la valoarea dublă a produsului obţinut din infracţiune.
Totuşi, în comunele cu cel mult 3.500 de locuitori, primarii, viceprimarii sau consilierii municipali delegaţi sau care acţionează în locul primarului pot realiza cu comuna în care sunt aleşi un transfer de bunuri mobiliare sau imobiliare sau furnizarea de servicii în limita unei sume anuale fixe de 16.000 €.
Suplimentar, în aceste comune, primarii, viceprimarii sau consilierii municipali delegaţi sau care acţionează în locul primarului pot obţine o parcelă dintr-un lot comunal pentru a-şi construi o locuinţă personală sau pentru a încheia cu comuna, în leasing, contracte de abitaţie pentru reşedinţa proprie. Aceste acte trebuie autorizate, după estimarea bunurilor în cauză de către serviciul domeniilor, prin hotărâre motivată a consiliului municipal.

În aceleaşi comune, aceiaşi aleşi pot obţine un bun aparţinând comunei pentru înfiinţarea sau dezvoltarea activităţii lor profesionale. Preţul nu poate fi mai mic decât cel evaluat de serviciul domeniilor. Indiferent de valoarea bunurilor în cauză, actul trebuie autorizat prin hotărâre motivată a consiliului municipal.
Pentru aplicarea ultimelor trei alineate, comuna este reprezentată în condiţiile prevăzute de art.L.2122-26 din Codul general al colectivităţilor teritoriale, iar primarul, viceprimarul sau consilierul municipal interesat trebuie să se abţină de la participarea la deliberarea consiliului municipal referitoare la încheierea sau aprobarea contractului. În plus, prin derogare de la cel de-al doilea alineat al art.L.2121-18 din Codul general al colectivităţilor teritoriale, consiliul municipal nu poate decide să se reunească în şedinţă secretă.”

Paragraful 4 : Atingeri aduse libertăţii accesului şi egalităţii candidaţilor pe pieţele publice şi delegărilor serviciului public
Art.432-14
Se pedepseşte cu 2 ani de închisoare şi cu amendă de 200.000 €, a cărei valoare poate fi adusă la dublul valorii obţinute din infracţiune, fapta unei persoane depozitară a autorităţii publice sau însărcinată cu o misiune de serviciu public sau investită cu un mandat electiv public sau care exercită funcţiile de reprezentant, administrator sau agent al statului, al colectivităţilor teritoriale, al instituţiilor publice, al societăţilor de economie mixtă de interes naţional însărcinate cu o misiune de serviciu public şi al societăţilor de economie mixtă locale sau a oricărei persoane care acţionează în numele uneia din cele menţionate de a obţine sau de a încerca să obţină pentru altul un avantaj nejustificat printr-un act contrar dispoziţiilor legislative sau regulamentare având ca obiect garantarea libertăţii de acces şi egalitatea candidaţilor pe pieţele publice şi delegaţilor serviciului public. »
GERMANIA

▪ Infracţiunea de abuz în funcţie nu este reglementată expres de legislaţia penală, dar există alte infracţiuni care sancţionează forme specifice de abuz în serviciu: Capitolul 26 – Infracţiuni de practici restrictive: art.299 - Luarea şi darea de mită în practica comercială; art.300 - Cazuri agravate de luare şi dare de mită în practica comercială ; Capitolul 30 – Infracţiuni de serviciu: art.331 – Luarea de mită; art.332 - Luarea de mită ca stimulent pentru încălcarea îndatoririlor oficiale; art.333 – Darea de mită; art.334 – Darea de mită ca stimulent pentru încălcarea, de către primitor, a îndatoririlor oficiale; art.335 – Cazurile agravante; art.336 – Omiterea unui act oficial.
▪ Prevederi relevante din Codul penal

 «Art.332 – Luarea de mită ca stimulent pentru încălcarea de către o persoană a îndatoririlor oficiale 
(1) Oficialul public sau persoana investită cu funcţii publice speciale care solicită, permite să i se promită sau acceptă un beneficiu pentru sine sau pentru un terţ în schimbul exercitării sau al exercitării în viitor a unui act oficial prin care încalcă sau va încălca îndatoririle oficiale se pedepseşte cu închisoare de la şase luni la cinci ani. În cazuri mai puţin grave, pedeapsa este închisoarea de până la trei ani sau amenda. Tentativa se pedepseşte. 
(2) Judecătorul sau arbitrul care solicită, permite să i se promită sau acceptă un beneficiu pentru sine sau pentru un terţ în schimbul exercitării sau al exercitării în viitor a unui act judecătoresc prin care încalcă sau va încălca îndatoririle judecătoreşti, se pedepseşte cu închisoare de la unu la zece ani. În cazuri mai puţin grave, pedeapsa este închisoarea de la şase luni la cinci ani.

(3) În cazul în care făptuitorul solicită, permite să i se promită sau acceptă un beneficiu în schimbul unui act viitor, au aplicabilitate dispoziţiile paragrafelor (1) şi (2), chiar dacă acesta şi-a exprimat faţă de celălalt simpla dorinţă

1) de a-şi încălca îndatoririle printr-un act; sau

2) în măsura în care efectuarea actului este la latitudinea sa, de a permite influenţarea, de către beneficiu, a exercitării acesteia.

Art.334 – Darea de mită ca stimulent pentru încălcarea, de către primitor, a îndatoririlor sale oficiale

(1) Oricine oferă, promite sau acordă un beneficiu unui oficial public, unei persoane investite cu funcţii publice speciale sau unui soldat din forţele armate pentru ca acesta sau un terţ, în schimbul exercitării sau al exercitării în viitor a unui act oficial prin care îşi încalcă sau îşi va încălca îndatoririle oficiale se pedepseşte cu închisoare de la trei luni la cinci ani. În cazuri mai puţin grave, pedeapsa este închisoarea de maximum doi ani sau amenda.

(2) Orice persoană care oferă, promite sau acordă un beneficiu unui judecător sau arbitru, pentru că: 1) a efectuat un act judecătoresc prin care şi-a încălcat îndatoririle judecătoreşti; sau 2) va desfăşura, în viitor, un act judecătoresc prin care îşi va încălca îndatoririle judecătoreşti, se pedepseşte, în cazul numărul 1) cu închisoare de la trei luni la cinci ani, iar în cazul numărul 2) cu închisoare de la şase luni la cinci ani. Tentativa se pedepseşte.

(3) În cazul în care făptuitorul oferă, promite sau acordă beneficiul în schimbul efectuării unui act viitor, au aplicabilitate dispoziţiile paragrafelor (1) şi (2), chiar dacă a fost doar o tentativă de a-l determina pe celălalt :

1. să-şi încalce, prin efectuarea actului, îndatoririle oficiale ; sau

2. în măsura în care actul este la latitudinea sa, să permită exercitarea acestuia, numai datorită influenţei beneficiului.  

Art.335 – Cazuri agravante 
(1) În cazurile deosebit de grave

1. al unei infracţiuni comise în condiţiile:

a) prevăzute la art.332(1), prima propoziţie, coroborată cu dispoziţiile paragrafului (3) ; şi a celor

b) prevăzute la art.334(1), prima propoziţie şi la paragraful (2), fiecare dintre acestea coroborate cu dispoziţiile paragrafului (3), pedeapsa este închisoarea de la unu la zece ani şi
2. al unei infracţiuni comise în condiţiile prevăzute la art.332(2), coroborat cu dispoziţiile paragrafului (3), pedeapsa este închisoarea de cel puţin doi ani.

(2) Un caz deosebit de grav în sensul paragrafului (1) de mai sus, apare, de regulă, în cazul în care

1. infracţiunea este legată de un beneficiu major ;

2. făptuitorul acceptă în mod continuu beneficii, pe care le cere în schimbul exercitării viitoare a unui act oficial; sau

3. făptuitorul acţionează pe o bază comercială sau ca membru al unei grupări care are ca scop săvârşirea, în mod permanent, de astfel de infracţiuni.

GRECIA
▪ Potrivit art.239 – Abuzul de putere - din Codul penal, funcţionarul public cu competenţe în urmărirea şi investigarea infracţiunilor penale care, în mod ilegal, a folosit măsuri coercitive pentru a obţine o declaraţie scrisă sau orală din partea unui inculpat, martor sau expert se pedepseşte cu închisoare de la 1 la 5 ani, dacă fapta de folosire a torturii nu este sancţionată cu o pedeapsă mai severă; pedeapsa este de închisoare de la 5 la 10 ani în cazul în care: a expus o persoană nevinovată urmăririi sau pedepsirii; a omis să urmărească o persoană vinovată de comiterea unei infracţiuni; dacă incită la achitarea unei astfel de persoane.

Această prevedere specială incriminează abuzul de putere numai pentru funcţionarii publici cu competenţe în urmărirea şi investigarea infracţiunilor penale, neavând aplicabilitate pentru parlamentari sau miniştri
.
▪ Întrucât, în sensul Codului penal (art.13.a), deţinătorii de funcţii elective şi miniştrii fac parte din categoria funcţionarilor publici, eventuale forme de abuz în serviciu din partea acestora sunt incriminate de art.259 – Încălcarea atribuţiilor de serviciu - şi sancţionate cu închisoare cuprinsă între 10 zile şi 2 ani.

În ce priveşte condiţia elementului constitutiv al beneficiului/prejudiciului, legea prevede condiţii alternative: provocarea unui prejudiciu sau obţinerea unui beneficiu personal.
▪ Membrii Cabinetului şi secretarii de stat răspund individual pentru acţiunile/inacţiunile în exercitarea competenţelor ministeriale. 

Articolul 86 reglementează în detaliu dreptul Parlamentului de a pune sub acuzare actuali şi foşti membri ai Guvernului/secretari de stat. 

Orice percheziţie, instrucţie sau anchetă a miniştrilor/secretarilor de stat poate fi efectuată doar cu autorizarea Camerei. Dacă în cadrul unei anchete administrative se constată existenţa unor elemente care pot angaja responsabilitate unui membru al Guvernului/secretar de stat, la finele acestei anchete, prin intermediul procurorului competent, elementele respective se transmit Camerei. Numai Camera are dreptul de a suspenda cercetarea penală. Dacă există pericolul împlinirii termenului de prescripţie, Camera poate constitui o Comisie specială (formată din deputaţi şi înalţi magistraţi) care să examineze acuzaţia.  
Procedura de trimitere în judecată a miniştrilor (propunerea de trimitere în judecată, dezbaterea propunerii, examinarea preliminară, dezbaterea concluziilor comisiei, stabilirea, prin tragere la sorţi, a membrilor tribunalului ad-hoc) pentru faptele comise care au legătură cu funcţiile ministeriale este reglementată în detaliu de Regulamentul Parlamentului (art.154-158).   
▪ Prevederi relevante din Codul penal

„Cartea a II-a. Partea specială, Capitolul 12 – Infracţiuni de serviciu
Art.239 – Abuzul de putere

Funcţionarul public cu atribuţii în urmărirea penală sau investigarea de acte ilegale şi care :

a) a folosit în mod ilegal mijloace coercitive pentru a obţine o declaraţie scrisă sau orală din partea unui inculpat, martor sau expert, se pedepseşte cu închisoare de la 1 la 5 ani, dacă, în conformitate cu articolele 137 A şi 137 B, dacă fapta sa nu este sancţionată cu o pedeapsă mai severă ;

b) în mod intenţionat, a expus urmăririi penale sau condamnării o persoană nevinovată sau a omis urmărirea penală a unei persoane vinovate sau a provocat achitarea acesteia, se pedepseşte cu închisoare între 5 şi 10 ani. 
Art.259 – Încălcarea atribuţiilor de serviciu
Funcţionarul public care, în mod intenţionat, îşi încalcă atribuţiile de serviciu pentru a obţine pentru sine sau pentru altul un folos ilegal sau pentru a prejudicia statul sau o altă persoană, se pedepseşte cu închisoare cuprinsă între 10 zile şi 2 ani, dacă fapta nu este sancţionată de o altă prevedere penală.”
ITALIA
▪ Potrivit definiţiei date la art.323 din Codul penal, abuzul în serviciu implică obţinerea deliberată, de către oficialul public/funcţionarul public, pentru sine sau pentru alţii, a unui avantaj financiar ilegal sau provocarea de daune unei alte persoane. Definiţia conţine şi elemente specifice infracţiunii de conflict de interese.
Parlamentarii şi membrii Guvernului sunt supuşi acestor prevederi, Codul penal definind oficialul public drept persoana care deţine o funcţie legislativă, judiciară sau administrativă (art.357). 
▪ În ce priveşte condiţia elementului constitutiv al beneficiului/prejudiciului, legea prevede condiţii alternative: provocarea unui prejudiciu sau obţinerea unui beneficiu personal.

▪ Parlamentul decide asupra începerii urmăririi penale a miniştrilor, ulterior cauza fiind încredinţată jurisdicţiilor penale de drept comun.

Este singurul regim constituţional în care competenţa judecării membrilor Guvernului nu revine instanţei supreme sau unei anumite autorităţi judecătoreşti, ci unui colegiu jurisdicţional
.

▪ Prevederi relevante din Codul penal

„Cartea a II – Infracţiuni speciale, Titlul II – Infracţiuni în cadrul administraţiei publice

Art. 323 - Abuzul în serviciu

Cu excepţia cazului în care fapta nu constituie o infracţiune mai gravă, funcţionarul public sau persoana care deţine o funcţie publică şi care îşi exercită funcţiile sau atribuţiile prin încălcarea legii sau a reglementărilor sau care, în prezenţa unui interes propriu, al unei rude apropiate sau în alte cazuri prevăzute, nu se abţine de la a procura, în mod intenţionat, pentru sine sau pentru alţii, un avantaj financiar necuvenit sau, în mod ilegal, aduce prejudicii altor persoane, se pedepseşte cu închisoare de la 1 la 4 ani. 
Pedeapsa se ​​majorează dacă folosul sau prejudiciul este deosebit de grav.”

▪ Alte infracţiuni (ce pot fi comise de un oficial public) împotriva administraţiei publice, prevăzute în Codul penal: delapidarea (art.314), extorcarea (art.317), corupţia în executarea unui act oficial (art.318) şi corupţia în executarea unor acte contrare atribuţiilor oficiale (art.319).

LITUANIA

▪ Art.228 din Codul penal defineşte abuzul în serviciu ca folosire abuzivă a poziţiei oficiale sau depăşire a competenţelor de către un funcţionar public sau de o persoană cu o poziţie echivalentă, dacă în acest fel provoacă un prejudiciu major statului, Uniunii Europene, unei organizaţii publice internaţionale, unei persoane juridice sau fizice.
Făptuitorul poate fi pedepsit cu amendă, cu privarea de libertate sau cu închisoarea de până la cinci ani. 

Beneficiul personal al făptuitorului nu constituie o precondiţie pentru antrenarea răspunderii, dar, în cazul în care acesta urmăreşte obţinerea unui câştig personal material sau de altă natură, pedeapsa aplicabilă este amenda sau închisoarea de până la şapte ani.
▪ Abuzul de autoritate săvârşit în contextul relaţiilor internaţionale este incriminat separat de Codul penal, la art.123. Potrivit dispoziţiilor acestui articol, persoana autorizată să reprezinte Lituania în relaţiile internaţionale, care abuzează de această autoritate sau care, în mod deliberat, nu îşi îndeplineşte atribuţiile sau le îndeplineşte în mod necorespunzător, acţionând contrar intereselor Lituaniei şi provocând astfel un prejudiciu major, se pedepseşte cu închisoare de până la opt ani.

▪ În ce priveşte condiţia elementului constitutiv al beneficiului/prejudiciului, legea prevede condiţii alternative: prejudiciu grav sau folos personal, ambele constituind circumstanţe agravante.

▪ Prevederi relevante din Codul penal

„Capitolul XXXIII – Infracţiuni contra funcţiei publice şi a interesului public
Art.228 – Abuzul în serviciu
(1) Funcţionarul public sau persoana cu funcţie echivalentă care abuzează de poziţia oficială sau îşi depăşeşte competenţele, provocând astfel un prejudiciu grav statului, unei organizaţii publice internaţionale, unei persoane juridice sau fizice, se pedepseşte cu decăderea din dreptul de a fi angajat în anumite funcţii sau de a se angaja în anumite tipuri de activităţi, sau cu amendă, arestare sau închisoare de până la 5 ani.

(2) Persoana care comite fapta prevăzută la paragraful 1 al prezentului articol care urmăreşte obţinerea unui câştig material sau personal, în absenţa caracteristicilor infracţiunii de primire de mită, se pedepseşte cu decăderea din dreptul de a fi angajat în anumite funcţii sau de a se angaja în anumite tipuri de activităţi sau cu închisoare de până la 7 ani.

(3) De asemenea, în cazul comiterii actelor prevăzute de prezentul articol, orice persoană juridică răspunde penal.”

Art.123 – Abuzul de autoritate

Persoana autorizată să reprezinte Lituania în relaţiile cu un alt stat sau cu o organizaţie a altui stat sau cu o organizaţie publică internaţională, care abuzează de această autoritate sau, în mod deliberat, nu îşi îndeplineşte atribuţiile sau le îndeplineşte în mod necorespunzător, comiţând astfel un act contrar intereselor Lituaniei şi provocând astfel un prejudiciu major, se pedepseşte cu închisoare de până la opt ani.”
MAREA BRITANIE
▪ Conduita ilicită în exercitarea unei funcţii publice („misconduct in public office”) este o infracţiune de drept comun comisă de un agent public ce acţionează ca atare, prin abţinerea voluntară de la îndeplinirea sarcinilor şi/sau prin adoptarea voluntară a unui comportament echivalent cu abuzul de încredere.

Pedeapsa maximă prevăzută de lege este închisoarea pe viaţă.
În prezent, Comisia pentru legislaţie – organ independent de consiliere a Guvernului în ce priveşte reforma legislaţiei – examinează rezultatele celei de-a doua runde de consultari publice, lansată în septembrie 2016, referitoare la necesitatea reformării conţinutului infracţiunii de conduită ilicită în funcţia publică. Principalele motive invocate au fost caracterul neclar şi ambiguu al conţinutului infracţiunii, precum şi severitatea nejustificată a pedepsei maxime prevăzute de lege – închisoarea pe viaţă. 
▪ Cele patru elemente constitutive ale acestei infracţiuni sunt: calitatea de funcţionar public; intenţia de neglijare a sarcinilor/conduita ilicită; abuzul de încredere; lipsa unei justificări/motivaţii. 

Nu este prevăzută condiţia obţinerii unui folos necuvenit (financiar sau de alt tip) din pretinsul abuz în serviciu, deşi multe din cazuri au implicat elementul beneficiului.
▪ Este o infracţiune specifică circumscrisă persoanelor deţinătoare de funcţii publice care acţionează/se abţin de la acţiune într-un mod care constituie o încălcare a atribuţiilor de serviciu. Legea nu prevede o definiţie a funcţionarului public, dar instanţa a stabilit că aceştia sunt: magistraţii, judecătorii, registratorii, membrii consiliilor, miniştrii, funcţionarii publici şi poliţiştii.
▪ Legea nu prevede o procedură specială în materia răspunderii penale a miniştrilor, procedura aplicabilă fiind procedura penală ordinară: procurorul este cel care pune în mişcare acţiunea penală, iar jurisdicţiile penale de drept comun sunt cele care pronunţă hotărârea pe baza dispoziţiilor procedurii penale ordinare.

Astfel, infracţiunile comise de Primul-ministru/miniştri în exercitarea/în afara exercitării funcţiei, sunt judecate potrivit dispoziţiilor dreptului comun, atât în ce priveşte forma, cât şi fondul. Primul-ministru/miniştrii nu beneficiază de imunitate penală sau de privilegii jurisdicţionale. 
Parlamentul nu intervine în niciuna din etapele procedurii penale declanşate împotriva unui membru al Guvernului.
OLANDA
▪ Codul penal nu incriminează infracţiunea de abuz în serviciu ca atare, dar incriminează, în două capitole distincte, infracţiunile care implică abuzul în serviciu:

- Cartea a II-a Titlul XXVIII – Infracţiuni grave care implică abuzul în serviciu -, art.355-380: de exemplu, încălcarea, de către miniştri, a Constituţiei, legilor şi decretelor guvernamentale (art.355), neglijenţa în serviciu a miniştrilor (art.356), delapidarea (art.359), falsul în acte publice (art.360), mita fără încălcarea atribuţiilor de serviciu (art.362), mita cu încălcarea atribuţiilor de serviciu (art.363) etc.

- Cartea a III-a, Titlul VIII – Infracţiuni minore care implică abuzul în serviciu -, art.462-468.a 
▪ Art.44 din Codul penal prevede posibilitatea sporirii cu 1/3 a pedepsei aplicate funcţionarului public care a comis o infracţiune prin încălcarea atribuţiilor de serviciu sau care a folosit “puterea, oportunitatea sau mijloacele puse la dispoziţie de o astfel de funcţie” pentru săvârşirea unei infracţiuni penale.

▪ Prevederi relevante din Codul penal
 
„Cartea a I-a, Partea a III-A – Scutirea de şi sporirea răspunderii penale
Art.44
Dacă prin infracţiunea penală comisă, un funcţionar public încalcă o îndatorire specifică funcţiei sau, în scopul comiterii unei infracţiuni penale, foloseşte puterea,  oportunitatea sau mijloacele puse la dispoziţie de o astfel de funcţie, pedeapsa prevăzută de lege pentru această infracţiune poate spori cu o treime, cu excepţia sancţiunii amenzii.”

„Cartea a II-a, Titlul XXVIII – Infracţiuni grave care implică abuzul în serviciu
Art.355
Conducătorii ministerelor care:

1) contrasemnează decrete sau decizii regale, cunoscând faptul că în felul acesta se încalcă Constituţia, legile sau decretele guvernamentale;

2) execută decrete sau decizii regale, cunoscând faptul că acestea nu poartă contrasemnătura obligatorie a unuia din miniştri;

3) iau decizii, emit ordine sau aplică decizii şi ordine existente, cunoscând faptul că în felul acesta se încalcă Constituţia, legile sau decretele guvernamentale;

4) în mod intenţionat, nu implementează prevederile Constituţiei, ale legilor sau decretelor guvernametale în măsura în care, prin natura problemei sau prin atribuirea expresă a acesteia, o astfel de implementare intră în competenţa ministerelor lor, se pedepsesc cu închisoare de maximum 3 ani sau cu amendă de categoria a IV-a. 

Art.356

Conducătorii ministerelor care, din neglijenţă gravă sau conduită neglijentă se fac responsabili de nerespectarea implementării prevederilor art.355.4 se pedepsesc cu închisoare de maximum şase luni sau cu amendă de categoria a III-a.

Art.359 
Funcţionarul public sau orice altă persoană îndrituită, permanent sau temporar, cu exercitarea de atribuţii publice, care, în mod intenţionat, sustrage bani sau instrumente monetare aflate în posesia sa în virtutea funcţiei deţinute sau care permite unei alte persoane să le sustragă sau să le deturneze sau care, ca şi complice, sprijină o altă persoană în efectuarea unor astfel de acte, se pedepseşte cu închisoare de maximum şase ani sau cu amendă de categoria a V-a. 
Art.360

Funcţionarul public sau orice altă persoană îndrituită, permanent sau temporar, cu exercitarea de atribuţii publice, care, în mod intenţionat, face înregistrări false în documente şi registre destinate exclusiv controlului, sau care falsifică astfel de documente sau registre, se pedepseşte cu închisoare de maximum trei ani sau cu amendă de categoria a V-a.»
POLONIA
▪ Abuzul în serviciu este reglementat de art.231 din Codul penal, potrivit căruia, titularul unei funcţii publice care acţionează în detrimentul interesului public sau privat se pedepseşte cu închisoare de maximum trei ani. 

Urmărirea obţinerii unui beneficiu financiar sau personal constituie circumstanţă agravantă, dacă fapta comisă nu poate fi calificată drept infracţiune de corupţie, reglementată de dispoziţiile art.228. 

▪ Existenţa prejudiciului constituie o condiţie sine qua non în calificarea faptei drept infracţiune.
▪ Miniştrii răspund penal, potrivit unor proceduri diferite de cele ale dreptului penal ordinar referitoare la începerea procedurii, la anchetă, la componenţa completului de judecată şi la alte acte procedurale.
Potrivit Constituţiei (art.156.1 şi 198.1), în cazul încălcării prevederilor constituţionale şi a legilor, precum şi în cazul comiterii de infracţiuni în exercitarea atribuţiilor ministeriale, membrii Consiliului de Miniştri răspund în faţa Tribunalului Statului
.

▪ Prevederi relevante din Codul penal

«Art.231
(1) Oficialul public care, prin abuz de autoritate sau prin neîndeplinirea îndatoririlor, acționează în detrimentul interesului public sau privat, se pedepseşte cu închisoare de până la 3 ani. 
(2) Dacă făptuitorul comite fapta prevăzută la paragraful (1) în scopul obţinerii unui beneficiu financiar sau personal, acesta se pedepseste cu închisoare de la 1 la 10 ani.
(3) Dacă autorul faptei prevăzute la paragraful (1) provoacă, în mod neintenţionat, un prejudiciu material esenţial, acesta se pedepseşte cu amendă, cu sancţiunea restrângerii libertăţii sau cu 2 ani închisoare.

(4) Dispoziţia de la paragraful (2) nu se aplică dacă fapta se încadrează în definiţia legală dată la art.228 pentru actul interzis.

Art.228

(1) Persoana care acceptă un câştig financiar sau personal sau o promisiune în acest sens, legată de exercitarea unei funcţii publice se pedepseşte cu închisoare de la 6 luni la 8 ani.

(2) În cazuri mai puţin însemnate, făptuitorul se pedepseşte cu amendă, cu restrângerea libertăţii sau cu închisoare de până la doi ani.

(3) Persoana care acceptă un câştig financiar sau personal sau o promisiune în acest sens în schimbul încălcării legii în exercitarea unei funcţii publice, se pedepseşte cu închisoare între 1 şi 10 ani.

(4) Pedeapsa prevăzută la paragraful (3) se aplică oricărei persoane care, în calitatea oficială deţinută, condiţionează îndeplinirea unei atribuţii oficiale de primirea unui câştig financiar sau personal sau de o promisiunea în acest sans sau solicită acest câştig.

(5) Persoana care acceptă un câştig financiar cu o valoare semnificativă sau o promisiune în acest sens, legată de exercitarea unei funcţii publice, se pedepseşte cu închisoare între 2 şi 12 ani.

(6) Pedepsele prevăzute la paragrafele (1) - (5) se aplică, de asemenea, oricărei persoane care, în statul străin sau în organizaţia internaţională în care se află în calitate oficială, acceptă un câştig financiar sau personal sau o promisiune în acest sens, sau solicită un astfel de câştig, sau condiţionează îndeplinirea unei atribuţii oficiale de primirea unui astfel de câştig.»
PORTUGALIA

▪ În baza art.266(2) din Constituţie  - potrivit căruia, în exercitarea funcţiei, organele şi agenţii administraţiei statului trebuie să respecte principiile egalităţii, proporţionalităţii, justiţiei, imparţialităţii şi bunei credinţe -, art.382 din Codul penal incriminează abuzul de putere.

În conformitate cu dispoziţiile art.382, oficialii care fac abuz de putere sau îşi încalcă atribuţiile, cu intenţia de a obţine, pentru ei sau pentru un terţ, un beneficiu necuvenit sau de a cauza un prejudiciu altei persoane, se pedepsesc cu închisoare de până la 3 ani sau cu amendă, dacă potrivit unei alte dispoziţii legale nu este aplicabilă o pedeapsă mai severă.

Infracţiunea are la bază conceptul larg de «oficial», aşa cum este definit la art.386 al aceluiaşi Cod. În sensul legii penale, conceptul de oficial poate fi integrat numai în cazurile în care agentul activ al infracţiunii este un oficial care lucrează, deci circumstanţele în care a comis infracţiunea sunt legate de exercitarea competenţelor sau atribuţiilor inerente funcţiei.

Interesul legal protejat prin incriminarea abuzului de putere este cel al păstrării autorităţii şi credibilităţii administraţiei statului, întrucât comiterea unei astfel de fapte afectează imparţialitatea şi eficienţa serviciilor acesteia.

Pentru ca această infracţiune penală împotriva statului să existe, sunt necesare intenţia specială şi obiectivul, ceea ce presupune:

- ca fapta să constituie un act de abuz de putere sau de încălcare a unei îndatoriri profesionale care nu are legătură cu un act administrativ concret, dar corespunde unui act ce produce efecte legale ca manifestare a voinţei statului, ce a avut drept rezultat vătămarea funcţionării normale şi imparţiale a administraţiei;

- ca fapta să se realizeze cu intenţia obţinerii unui avantaj ilicit sau a prejudicierii unei persoane. 

Actul/faptul poate consta într-o acţiune sau inacţiune. 
Condiţiile alternative sunt obţinerea unui folos necuvenit sau provocarea unui prejudiciu/vătămări. În lipsa prejudiciului, urmărirea obţinerii unui câştig reprezintă un criteriu în calificarea infracţiunii. 
▪ În materia răspunderii penale a miniştrilor în cazul comiterii unui abuz de putere, procedura aplicabilă este procedura penală ordinară: procurorul este cel care pune în mişcare acţiunea penală, iar jurisdicţiile penale de drept comun sunt cele care pronunţă hotărârea pe baza dispoziţiilor procedurii penale ordinare. 

Potrivit art.196 din Constituţie, Primul-ministru şi membrii Guvernului răspund penal pentru infracţiunile comise în exercitarea/în afara exercitării funcţiilor ministeriale.

Pentru reţinerea sau arestarea unui ministru este necesară autorizarea Adunării Republicii. 

Autorizarea nu este necesară în cazul comiterii cu intenţie a unei infracţiuni care se pedepseşte cu închisoare de peste 3 ani, precum şi în cazul flagrantului delict.

Adunarea Republicii are dreptul de a decide suspendarea sau nu din funcţie a ministrului împotriva căruia s-a angajat o procedură penală. 

▪ Prevederi relevante din Codul penal

„Cartea a II – Partea specială, Capitolul IV – Infracţiuni comise în exercitarea funcţiilor publice, Secţiunea a III – Despre abuzul de autoritate
Art.382 – Abuzul de putere

Funcţionarul care, cu excepţia cazurilor prevăzute la articolele anterioare, abuzează de putere sau îşi încalcă sarcinile inerente funcţiei cu intenţia de a obţine, pentru sine sau pentru un terţ, un folos ilegal sau de a cauza un prejudiciu unei alte persoane, se pedepseşte cu închisoare de până la 3 ani sau cu amendă, dacă o altă dispoziţie legală nu prevede o pedeapsă mai gravă.”
SLOVACIA
▪ Codul penal incriminează nu numai abuzul de putere al unui oficial public (art.326), ci şi, corelat cu acesta, neglijenţa în serviciu a unui agent public (art.327)
.

▪ În ce priveşte condiţia elementului constitutiv al beneficiului/prejudiciului, legea prevede condiţii alternative: prejudiciu grav sau folos personal, ambele constituind circumstanţe agravante. În lipsa prejudiciului, obţinerea unui câştig poate reprezenta un criteriu în calificarea infracţiunii de abuz de putere al unui oficial public.
▪ Parlamentul este cel care decide asupra începerii/neînceperii urmăririi penale a unui ministru.

▪ Prevederi relevante din Codul penal

«Capitolul VIII – Infracţiuni penale împotriva ordinii publice, Titlul 2 – Infracţiuni penale comise de oficialii publici
Art.326 – Abuzul de putere al oficialului public
(1) Oficialul public care, cu intenţia de a provoca un prejudiciu altei persoane ori de a obţine un folos necuvenit pentru sine sau pentru altul

a) îşi exercită competenţele în mod ilegal ;

b) îşi depăşeşte autoritatea legală sau

c) nu îşi îndeplineşte o atribuţie care rezultă din autoritatea sa legală sau dintr-o hotărâre judecătorească, se pedepseşte cu închisoare de la 2 la 5 ani.

(2) Făptuitorul se pedepseşte cu închisoare de la 4 la 10 ani în cazul în care comite infracţiunea prevăzută la paragraful 1

a) acţionând într-o manieră mai gravă,

b) împotriva unei persoane protejate sau

c) având o motivaţie specială.
(3) Făptuitorul se pedepseşte cu închisoare de la 7 la 13 ani în cazul în care comite infracţiunea prevăzută la paragraful 1

a) şi provoacă răni grave sau moartea unei persoane,

b) şi provoacă vătămări substanţiale sau

c) cu intenţia de a împiedica sau obstrucţiona exercitarea, de către o altă persoană, a drepturilor fundamentale şi a libertăţilor.

(4) Făptuitorul se pedepseşte cu închisoare de la 10 la 20 de ani în cazul în care comite infracţiunea prevăzută la paragraful 1

a) şi provoacă răni grave sau moartea mai multor persoane,

b) provoacă daune foarte mari, 

c) într-o situaţie de criză.»
SLOVENIA

▪ Codul penal incriminează abuzul în serviciu la art.257 - Abuzul în serviciu sau abuzul de atribuţii oficiale. În sensul acestui articol al Codului penal, termenul de „atribuţii oficiale” semnifică atribuţii conferite: persoanelor cu funcţii oficiale, funcţionarilor publici, managerilor şi membrilor organismelor de guvernare, de conducere şi de control al entităţilor din sectorul public. 

▪ În ce priveşte condiţia elementului constitutiv al beneficiului/prejudiciului, legea prevede condiţii alternative: provocarea unui prejudiciu grav sau obţinerea unui folos personal, ambele constituind circumstanţe agravante.

▪ Suplimentar prevederilor Codului penal referitoare la abuzul în serviciu, există diferite legi care reglementează această infracţiune în domenii specifice. De exemplu, Legea privind serviciul judecătoresc prevede, la art.44 – Destituirea unui judecător -, că, în cazul în care un judecător comite în mod intenţionat o infracţiune penală care implică abuzul în serviciu, acesta poate fi destituit, în condiţiile prevăzute de lege, de Adunarea Naţională.

▪ Cauzele care angajează răspunderea penală a miniştrilor sunt examinate şi judecate de Curtea Constituţională.

▪ Prevederi relevante din Codul penal

„Capitolul 26 – Infracţiuni penale contra funcţiilor oficiale şi autorităţilor publice
Art. 257 – Abuzul în serviciu sau abuzul de atribuţii oficiale
(1) Oficialul sau funcţionarul public care, cu intenţia obţinerii unui folos nematerial pentru sine sau pentru altul sau de a provoca pagube altei persoane, face un abuz în funcţie sau îşi depăşeşte limitele îndatoririlor oficiale sau nu îşi îndeplineşte sarcinile de serviciu, se pedepseşte cu închisoare de maximum un an.

(2) Dacă, prin comiterea infracţiunii prevăzute la paragraful precedent, făptuitorul provoacă pagube considerabile sau încalcă grav drepturile altei persoane, acesta se pedepseşte cu închisoare de maximum 3 ani.

(3) Oficialul sau funcţionarul public care, cu intenţia de a obţine un beneficiu material pentru sine sau pentru altul, face un abuz în funcţie sau îşi depăşeşte limitele îndatoririlor oficiale sau nu îşi îndeplineşte obligaţiile de serviciu, se pedepseşte cu închisoare între minimum 3 luni şi maximum 5 ani.

(4) Făptuitorul prevăzut la paragraful precedent care abuzează de funcţie sau îşi exercită influenţa în scopul sporirii ilegale a proprietăţii personale cu o valoare semnificativă, se pedepseşte cu sancţiunea prevăzută la paragraful precedent.

(5) Dacă, prin comiterea infracţiunii prevăzute la paragrafele 3 şi 4, făptuitorul a dobândit pentru sine sau pentru un terţ un beneficiu material mare care corespunde intenţiei sale iniţiale, acesta se pedepseşte cu închisoare între minimum 1 an şi maximum 8 ani.»

SPANIA

▪ Legislaţia penală nu reglementează abuzul în serviciu/abuzul de autoritate. 

Art.506 şi art.511 din Codul penal
, cuprinse în Capitolul IV – Infracţiuni referitoare la exercitarea drepturilor fundamentale şi a libertăţilor publice, Secţiunea 1 – Infracţiuni comise în exercitarea drepturilor fundamentale şi libertăţilor publice garantate de Constituţie, incriminează faptele de încălcare a îndatoririlor profesionale de către persoanele investite cu funcţii publice.

Art.506 din Codul penal incriminează fapta autorităţii sau funcţionarului public, care, fără a avea atribuţii, emite o dispoziţie generală sau dispune suspendarea executării acesteia. Sancţiunea aplicabilă este închisoarea de la unu la trei ani, amenda/zi legal prevăzută pe o perioadă cuprinsă între şase şi douăsprezece luni şi decăderea specială din postul/funcţia publică deţinută pe o perioadă cuprinsă între 6 şi 12 ani.

Potrivit art.511, fapta persoanei investită cu o funcţie publică de a refuza să presteze un serviciu unei persoane, serviciu la care aceasta are dreptul, din motive de ideologie, religie sau convingeri ale acesteia sau din cauza apartenenţei la o etnie, rasă, naţiune, sex, orientare sexuală, situaţie familială, afecţiune medical/handicap, se sancţionează cu pedeapsa închisorii de la şase luni la doi ani, amenda/zi legal prevăzută pe o perioadă cuprinsă între 12 şi 24 de luni, şi decăderea specială din postul/funcţia deţinută pe o perioadă de la unu la trei ani.

Din dispoziţiile acestui articol, reies următoarele :

- în cazul încălcării unei dispoziţii legale generale – prin emiterea sau suspendarea executării acesteia - răspunderea penală revine autorităţii sau funcţionarului public ;

- în cazul încălcării drepturilor fundamentale şi a libertăţilor publice garantate de Constituţie, prin refuzul subiectului calificat de a presta un serviciu unei persoane din cauza ideologiei, religiei sau convingerilor acesteia, apartenenţei la o etnie/rasă, naţionalitate, sex, a orientării sexuale, situaţiei familiale, bolii sau invalidităţii,  răspunderea penală revine funcţionarului public ; pedeapsa aplicabilă  este închisoare de la şase luni la doi ani,  amenda/zi legal prevăzută pe o perioadă cuprinsă între 12 şi 24 de luni şi decăderea specială din postul/funcţia publică deţinută pe o perioadă cuprinsă între unu şi trei ani. Aceleaşi pedepse se aplică în cazul în care infracţiunea este comisă, din aceleaşi motive, împotriva unei asociaţii, fundaţii, corporaţii sau membrilor acestora ;

- funcţionarii publici care comit oricare din faptele prevăzute de acest articol, sunt sancţionaţi cu maximul acestor pedepse şi cu decăderea specială din funcţia publică deţinută, pe o perioadă cuprinsă între doi şi patru ani.
▪ Infracţiunile care implică o formă de «abuz în serviciu» sunt reglementate de numeroase articole din Codul penal
; unele dintre acestea prevăd condiţia existenţei unui folos necuvenit, dar altele nu
.
Infracţiuni care impun condiţia existenţei unui folos necuvenit pentru sine sau pentru un terţ :

- mita (art.419-424);
- traficul de influenţă (art.428 - art.430);
- delapidarea (art.432 - art.434);

- folosirea de secrete sau de informaţii privilegiate (art.442) ;
- solicitarea de servicii sexuale (art.443).
Infracţiuni care nu impun condiţia obţinerii de foloase necuvenite :
- adoptarea de hotărâri arbitrare (art.404);

- numirea într-o funcţie publică a unei persoane care nu îndeplineşte condiţiile legale (art.405);

- anumite tipuri de delapidare (art.433);

- exercitarea unor activităţi incompatibile cu funcţia (art.441).

▪ În ce priveşte condiţia elementului constitutiv al beneficiului/prejudiciului în conţinutul infracţiunilor care implică abuz de putere, legea prevede condiţii alternative: obţinerea unui beneficiu necuvenit sau provocarea unui prejudiciu. 

▪ Răspunderea penală a miniştrilor se angajează în funcţie de natura infracţiunii comise. Astfel, în cazul infracţiunii de trădare/atingere adusă siguranţei statului (comisă/comis în exercitarea funcţiilor), punerea sub acuzare poate fi declanşată din iniţiativa unei pătrimi din numărul membrilor Congresului Deputaţilor, cu aprobarea majorităţii absolute (răspundere penală calificată).
Pentru comiterea altor infracţiuni (în exercitarea sau în afara exercitării funcţiei) miniştrii sunt puşi sub acuzare de către organele competente ale Ministerului Public (răspundere penală obişnuită).

Instrucţia şi judecarea cauzelor în care sunt implicaţi membri ai Guvernului intră în competenţa Secţiei penale a Tribunalului Suprem. 

SUEDIA

▪ Abuzul în serviciu («misuse of office») este incriminat la art.1, Capitolul 20 – Abuzul în serviciu şi alte infracţiuni. Sunt exceptaţi de la aplicarea dispoziţiilor acestui articol, membrii Parlamentului, ai consiliilor locale şi de comitat (art.1.3).
▪ În ce priveşte condiţia elementului constitutiv al beneficiului/prejudiciului, legea prevede condiţii alternative: provocarea unui prejudiciu grav unei persoane/instituţii publice sau obţinerea unui beneficiu substanţial necuvenit, ambele constituind circumstanţe agravante.
▪ Miniştrii răspund penal pentru infracţiunile comise în exercitarea mandatului, dar, răspunderea penală se angajează numai pentru infracţiuni grave. Pentru infracţiunile minore comise în îndeplinirea îndatoririlor oficiale, miniştrii răspund politic şi, în ultimă instanţă,  pot fi demişi după adoptarea, de către Parlament, a unei moţiuni de neîncredere. 
(Legea privind Instrumentul Guvernului, Capitolul 6, art.7 şi Capitolul 13, art.3).

Procedura penală specială de punere sub acuzare a miniştrilor asociază Comisia constituţională a Parlamentului.

Pentru actele penale comise în calitate de persoană privată, precum şi pentru cele desfăşurate în activitatea oficială şi care nu au legătură cu activitatea Guvernului, au aplicabilitate normele şi procedurile penale din dreptul comun. 
▪ Prevederi relevante din Codul penal

„Capitolul 20 – Abuzul în serviciu şi alte infracţiuni

Art.1

Persoana care, în exercitarea autorităţii publice, printr-un act sau printr-o omisiune, în mod intenţionat sau din neglijenţă, nu îşi îndeplineşte atribuţiile de serviciu se pedepseşte pentru abuz în serviciu la amendă sau la închisoare de maximum doi ani. În cazul în care, luându-se în considerare competenţele oficiale ale făptuitorului sau natura funcţiei corelată, din alte puncte de vedere, cu exercitarea puterii publice sau ţinând cont de alte circumstanţe, fapta poate fi apreciată ca fiind infracţiune minoră şi nu se pedepseşte.

Dacă infracţiunea prevăzută la paragraful 1 a fost comisă cu intenţie şi este calificată drept infracţiune gravă, pedeapsa pentru abuz grav în funcţie este închisoarea de la şase luni la şase ani. 

În calificarea drept gravă a infracţiunii, o atenţie deosebită se acordă cazului în care faptuitorul a abuzat grav de funcţie sau a prejudiciat grav o persoană sau o instituţie publică  sau a obţinut un beneficiu substanţial necuvenit.  
Niciun membru al Parlamentului naţional sau al adunării municipale nu răspunde în condiţiile prevederilor de la primul şi al doilea paragraf ale prezentului articol, pentru nicio acţiune întreprinsă în această calitate.

Prevederile de la primul şi al doilea paragraf  ale prezentului articol nu se aplică în cazul în care infracţiunea face obiectul unei pedepse prevăzute de prezenta lege sau de o altă lege.»
UNGARIA
▪ Abuzul de autoritate şi abuzul în funcţia publică sunt incriminate la art.305 şi, respectiv, art.306 din Codul penal.

▪ În ce priveşte condiţia elementului constitutiv al beneficiului/prejudiciului, ambele articole prevăd condiţii alternative: provocarea unui prejudiciu grav unei persoane/instituţii publice sau obţinerea unui beneficiu substanţial necuvenit, ambele constituind circumstanţe agravante.
▪ Prevederi relevante din Codul penal

“Capitolul XXVIII – Ilegalităţi în exercitarea funcţiei
Art.305 – Abuzul de autoritate

(1) Orice persoană oficială care, pentru a provoca un prejudiciu ilegal sau a obţine un avantaj ilegal :

a) încalcă îndatoririle de serviciu ;

b) depăşeşte autoritatea oficială sau

c) abuzează de poziţia sa de autoritate în orice alt fel

se face vinovată de comiterea unei infracţiuni care se pedepseşte cu închisoare de până la 3 ani.

Art.306 – Abuzul în funcţia publică

Orice persoană aflată într-o funcţie publică şi care, pentru a provoca un prejudiciu ilegal sau a obţine un avantaj ilegal 

a) încalcă îndatoririle care decurg din funcţia publică ;

b) depăşeşte competenţa

corespunzătoare funcţiei publice;

c) abuzează de poziţia conferită de funcţia publică în orice alt fel 

se face vinovată de comiterea unei infracţiuni care se pedepseşte cu închisoare de până la 3 ani.»
� Convenţia Europeană a Drepturilor Omului« Art.7 -  Nicio pedeapsă fără lege 


(1) Nimeni nu poate fi condamnat pentru o acţiune sau o omisiune care, în momentul săvârşirii, nu constituia o infracţiune potrivit dreptului naţional sau internaţional. De asemenea, nu se poate aplica o pedeapsă mai severă decât aceea aplicabilă în momentul săvârşirii infracţiunii. 


(2) Prezentul articol nu va aduce atingere judecării şi pedepsirii unei persoane vinovate de o acţiune sau de o omisiune care, în momentul săvârşirii, era considerată infracţiune potrivit principiilor generale de drept recunoscute de naţiunile civilizate. »


� Commission Européenne pour la démocratie par le droit (Commission de Venise), CDL-AD(2013)001, Rapport sur la relation entre responsabilité politique et responsabilité pénale des ministres, Adopté par la Commission de Venise lors de sa 94e session plénière (Venise, 8-9 mars 2013)


http://www.venice.coe.int/webforms/documents/default.aspx?pdffile=CDL-AD(2013)001-f


� Ibidem, pag.22


� Ibidem, pag.19


� Group of States against Corruption, Third Evaluation Round, Evaluation Report on Austria Incriminations (ETS 173 and 191, GPC 2) (Theme I), Adopted by GRECO at its 53rd Plenary Meeting (Strasbourg, 5-9 December 2011), punctul 92, pag.28


https://rm.coe.int/CoERMPublicCommonSearchServices/DisplayDCTMContent?documentId=09000016806c650f


� Schoenherr, 2016 brought some substantial changes in Austria’s Criminal Law provisions – A Review


http://www.schoenherr.eu/publications/publications-detail/2016-brought-some-substantial-changes-in-austrias-criminal-law-provisions-a-review/


� Strafgesetzbuch


http://www.legislationline.org/documents/section/criminal-codes


� Astfel, în 1998, foşti miniştri şi responsabili politici au fost condamnaţi pentru corupţie la pedeapsa închisorii cuprinsă  între doi şi trei ani şi la interzicerea exercitării unei funcţii publice timp de 5 ani.


� Code penal


http://www.ejustice.just.fgov.be/cgi_loi/loi_a1.pl?sql=dt=%27code%20penal%27&language=fr&rech=1&tri=dd%20as%20rank&numero=1&cn=1867060801&caller=image_a1&fromtab=loi&la=f#LNK0063


� Criminal Code of the Czech Republic


http://www.ejtn.eu/PageFiles/6533/Criminal%20Code%20of%20the%20Czech%20Republic.pdf


� Cyprus Criminal Code (CAP. 154 as amended)


www.cylaw.org/nomoi/arith/CAP154.pdf


� Commission Européenne pour la démocratie par le droit (Commission de Venise), CDL-AD(2013)001, Rapport sur la relation entre responsabilité politique et responsabilité pénale des ministres, Adopté par la Commission de Venise lors de sa 94e session plénière (Venise, 8-9 mars 2013), p.17


� Criminal Code


https://www.unodc.org/tldb/pdf/Denmark_Criminal_Code_2005.pdf


� Alte infracţiuni de serviciu prevăzute în Capitolul 40 din Codul penal: art.1 – Luarea de mită ; art.2 – Luarea de mită în formă agravată ; art.3 – Încălcarea luării de mită ; art.4 – Luarea de mită de către un membru al Parlamentului ; art.4.a – Luarea de mită în formă agravată de către un membru al Parlamentului ; art.5 – Încălcarea sau încălcarea din neglijenţă a secretului de serviciu ; art.9 – Încălcarea obligaţiei de serviciu ; art.10 – Încălcarea din neglijenţă a obligaţiei de serviciu.


� Criminal Code


http://www.finlex.fi/en/laki/kaannokset/1889/en18890039.pdf


� Angajarea răspunderii penale a parlamentarilor are un regim specific, încadrat constituţional de următoarele dispoziţii:


- paragraful 1 al art.26 din Constituţie referitor la imunitatea parlamentară, sustrage deputaţii şi senatorii oricărei urmăriri penale pentru actele legate de exercitarea mandatului;


- paragrafele 2, 3 şi 4 ale aceluiaşi articol garantează inviolabilitatea, stipulâng condiţiile de exercitare a acţiunii penale pentru acte care nu ţin de funcţia parlamentară.


� Comisia de examinare a plângerilor este formată din 3 magistraţi ai Curţii de Casaţie, 2 membri ai Consiliului de Stat şi 2 membri ai Curţii de Conturi, desemnaţi pentru o perioadă de 5 ani. Comisia poate decide închiderea dosarului sau trimiterea plângerii către Procurorul general de pe lângă Curtea de Casaţie care se pronunţă asupra necesităţii sesizării Curţii de Justiţie a Republicii. 


� Code pénal


https://www.legifrance.gouv.fr/initRechCodeArticle.do


� German Criminal Code


https://www.gesetze-im-internet.de/englisch_stgb/englisch_stgb.html#p1095





� Articolul 86 din Constituţie reglementează în detaliu dreptul Parlamentului de a pune sub acuzare actuali şi foşti membri ai Guvernului/secretari de stat. Astfel, alin.1 stipulează dreptul exclusiv al Parlamentului de punere sub acuzare a actualilor şi foştilor membri ai Guvernului/secretari de stat, în virtutea legii responsabilităţii ministeriale, în faţa unui tribunal ad-hoc. Tribunalul, prezidat de preşedintele Curţii de Casaţie, este compus din 12 magistraţi (dintre judecătorii Curţii de Casaţie şi preşedinţi ai curţilor de apel) desemnaţi prin tragere la sorţi de preşedintele Parlamentului, în şedinţă publică.





� Greek Penal Code


https://www.unodc.org/res/cld/document/grc/penal_code_excerpts_html/Greece_Criminal_Code_Excerpts.pdf


� Pentru judecarea miniştrilor, în cadrul tribunalelor se constituie un colegiu format din 3 membri titulari şi 3 supleanţi, aleşi din rândul magistraţilor cu o vechime în funcţie de cel puţin 5 ani. Colegiul se reînnoieşte o dată la doi ani.


� Codice penale


http://www.altalex.com/documents/codici-altalex/2014/10/30/codice-penale


� Criminal Code


http://www.wipo.int/edocs/lexdocs/laws/en/lt/lt039en.pdf





� Criminal Code


http://www.ejtn.eu/PageFiles/6533/2014%20seminars/Omsenie/WetboekvanStrafrecht_ENG_PV.pdf


� Tribunalul Statului  se pronunţă asupra cazurilor de încălcare a Constituţiei şi a legilor sau asupra infracţiunilor comise de: Preşedintele Republicii, Primul-ministru şi membrii Consiliului de Miniştri, Preşedintele Băncii Naţionale, Preşedintele Curţii Supreme de Control, membrii Consiliului Naţional de Radio şi Televiziune, persoanele oficiale desemnate de Primul-ministru în funcţii de conducere în cadrul ministerelor, precum şi Comandatul Suprem al Forţelor Armate.


Tribunalul Statului este compus dintr-un preşedinte, doi vicepreşedinţi şi 16 membri aleşi de către Seim (în prima şedinţă a fiecărei noi legislaturi), pentru întreaga perioadă a legislaturii, dintre persoane care nu deţin calitatea de deputaţi sau senatori.


Vicepreşedinţii Tribunalului şi cel puţin o jumătate din membri trebuie să fie magistraţi.Tribunalul Statului poate aplica sancţiuni precum: îndepărtarea dintr-o funcţie publică; interzicerea numirii într-o înaltă funcţie publică; revocarea dreptului unei persoane de a alege şi de a fi ales; retragerea de medalii, distincţii şi titluri de onoare.





� Criminal Code


� HYPERLINK "http://www.legislationline.org" ��http://www.legislationline.org�








� CÓDIGO PENAL


http://www.ieb-eib.org/nl/pdf/loi-portugal-euthanasie.pdf


� Codul penal


„Art.327 – Neglijenţa în serviciu a unui oficial public


(1) Oficialul public care, din neglijenţă, în executarea competenţelor nu îndeplineşte o sarcină importantă, se pedepseşte cu închisoare de maximum doi ani.


(2) În cazul comiterii infracţiunii prevăzute la paragraful 1), provocând prin aceasta pagube substanţiale sau o altă consecinţă gravă, făptuitorul se sancţionează cu închisoare de la 1 la 5 ani.”


� Criminal Code


http://www.legislationline.org/documents/section/criminal-codes


� Constituţie


« Art.119 – Punerea sub acuzare a Primului-ministru şi a miniştrilor


Adunarea Naţională îl poate trimite pe Primul-ministru sau orice ministru în faţa Curţii Constituţionale pentru a răspunde la acuzaţiile referitoare la încălcări ale Constituţiei sau ale legii comise în exercitarea funcţiei. Orice astfel de acuzaţie se stabileşte de Curtea Constituţională în condiţiile prevăzute la art.109.”


� Criminal Code of the Republic of Slovenia


http://www.legislationline.org/documents/section/criminal-codes


� Codul penal, Partea a II-a – Infracţiunile şi pedepsele acestora, Titlul XXI – Infracţiuni contra Constituţiei, Capitolul III – infracţiuni contra instituţiilor statului şi a separaţiei puterilor, Secţiunea 2 – Uzurpare de atribuţii


� Codigo Penal


https://www.google.ro/webhp?sourceid=chrome-instant&ion=1&espv=2&ie=UTF-8#q=Codigo+penale+Espagna


� Titlul XIX – Infracţiuni contra administraţiei publice, Capitolul I – Pervertirea cursului justiţiei de către funcţionarii publici şi alte abuzuri în conduita acestora (art.404-405), Capitolul V – Referitor la corupţie (art.419-424), Capitolul VI – Traficul de influenţă (art.428-430), Capitolul VII – Referitor la delapidare (art.432-434), Capitolul IX – Referitor la negocieri şi activităţi interzise funcţionarilor publici şi la abuzul în îndeplinirea atribuţiilor (art.439-442)





� The Penal Code


http://www.legislationline.org/documents/section/criminal-codes


� Act C of 2012 on the Criminal Code


http://www.legislationline.org/documents/section/criminal-codes

